Mandela-dag vandag wêreldwyd gevierNelson Mandela Foto: WITS Nelson Mandela-dag word vandag by verskeie geleenthede en op plekke reg oor Suid-Afrika gevier. Die geboortedag van dié staatsman en voormalige president van Suid-Afrika, 18 Julie 1918, word ook buite die landsgrense gevier. Die vierings in Pretoria sluit in ŉ tentoonstelling van Nelson Mandela se Long Walk to Freedom op die Sammy Marks-plein. In Limpopo sal die departement van regeringskommunikasie en inligtingstelsels in samewerking met plaaslike munisipaliteite, die provinsiale regering en Samsung Mobile SA die dag saam met verskeie rolspelers by die Moletjie Thusong-dienssentrum in Polokwane vier. In KwaZulu-Natal sal die provinsiale LUR vir finansies, Belinda Scott, Mandela-dag saam met kinders van die Zimele-tehuis vir gestremdes in Molweni deurbring. Scott sal help om gedeeltes van die gebou skoon te maak en in die tuin werk om die boodskap tuis te bring dat dit belangrik is om in ŉ skoon omgewing te woon. By die parlement in Kaapstad se besoekersentrum sal behoeftiges van 12:00 toebroodjies en sop kan kry. Die sentrum is op die hoek van Adderley- en Waalstraat geleë. Die Verenigde Nasies (VN) het mense regoor die wêreld versoek om Nelson Mandela-dag te vier deur ŉ verskil in hul gemeenskappe te maak en om só die lewe van dié voormalige president te herdenk. “Almal het die vermoë en die verantwoordelikheid om die wêreld ten goede te verander en Mandela-dag is ŉ geleentheid vir almal om iets te doen en verandering teweeg te bring,” het die VN op sy amptelike webtuiste gesê. Mandela, wat op 5 Desember 2013 in die ouderdom van 95 dood is, het 67 jaar van sy lewe daaraan gewy om die mensdom te help. Die idee van “67 minute vir Nelson Mandela-dag” het tydens Mandela se 90ste verjaardagviering in 2008 begin toe hy gesê het: “Dit is tyd vir nuwe hande om die las te verlig. Dit is nou in jou hande.” Verskeie Suid-Afrikaners sal vandag 67 minute van hul tyd opoffer om in hul gemeenskappe op een of ander manier mense se las te verlig.